กม.แบงก์ชาติ
ความขัดแย้งในการบริหารเศรษฐกิจ เรื่องการลดดอกเบี้ยนโยบาย โดยมีเป้าหมายช่วยให้เงินบาทอ่อนค่าลง กำลังบานปลายไปสู่การหาช่องทางเปลี่ยนตัวผู้ว่าการธนาคารแห่งประเทศไทย (ธปท.)
9 พ.ค. 2556

ความขัดแย้งในการบริหารเศรษฐกิจ เรื่องการลดดอกเบี้ยนโยบาย โดยมีเป้าหมายช่วยให้เงินบาทอ่อนค่าลง กำลังบานปลายไปสู่การหาช่องทางเปลี่ยนตัวผู้ว่าการธนาคารแห่งประเทศไทย (ธปท.) 
แต่การเปลี่ยนตัวผู้ว่า ธปท.ไม่สามารถทำได้ง่าย เพราะกฎหมายไม่เอื้ออำนวย เนื่องจากได้มีการแก้ไข พ.ร.บ.ธนาคารแห่งประเทศไทย ในปี 2551 โดยสมาชิกสภานิติบัญญัติแห่งชาติ (สนช.) ผ่านกฎหมายออกมา วัตถุประสงค์ของกฎหมายนี้ ต้องการให้ ธปท.ทำงานเป็นอิสระจากการเมือง 
สาระสำคัญที่แก้ไขได้ระบุเรื่องการแต่งตั้งและถอดถอนผู้ว่าการ ธปท. ซึ่งกฎหมายใหม่กำหนดให้การแต่งตั้งผู้ว่า ธปท. จะต้องแต่งตั้งคณะกรรมการคัดเลือก จากเดิมที่ รมว.คลัง เป็นคนแต่งตั้ง ให้คณะรัฐมนตรี (ครม.) พิจารณาและทูลเกล้าฯ ถวายลงนามแต่งตั้ง
ส่วนการจะเปลี่ยนตัวผู้ว่าการ ธปท. จะต้องเข้าเกณฑ์ดังนี้ คือ ตาย ลาออก ขาดคุณสมบัติ หรือมีลักษณะต้องห้าม ในกรณีที่ ครม.เห็นควรให้ถอดถอนนั้น ต้องระบุเหตุผลให้ชัดเจนว่ามีความประพฤติเสื่อมเสียอย่างร้ายแรง ทุจริตต่อหน้าที่ หรือบกพร่องในหน้าที่อย่างรุนแรง และหย่อนความสามารถ ซึ่งฉบับเดิมไม่ระบุเหตุผลการถอดถอน
กฏหมายนี้ออกในช่วงที่มีสภานิติบัญญัติแห่งชาติ (สนช.) ที่แต่งตั้งโดย คมช.ทำให้รัฐบาลยกเป็นข้ออ้างที่อาจจะต้องแก้ไขกฏหมายฉบับนี้